Предложените измени и дополнувања содржани во овој закон произлегоа од потребата за усогласување со новиот Закон за општата управна постапка „Службен весник на РМ“ бр. 124 од 23.07.2015 година.

Со измените во член 1 и член 3 од овој закон се определува рокот за прибавување на доказите по службена должност од страна на овластеното службено лице во Царинската управа, како и рокот за доставување на истите од страна на овластеното службено лице од надлежниот јавен орган од кој се побарани.

Измените во членовите 1, 2 и 4 се со цел да се овозможи на странката сама да го избере начинот на кој ќе комуниицира со Царинската управа, односно дали тоа ќе биде непосредно, преку пошта или по електронски пат.

Со членовите 3 и 5 се предлага бришење на сертификатот Аптис, којшто можеше да се приложи како услов за познавање странски јазик.

Со измените во член 6 се врши усогласување во делот на донесување на акти, односно надлежноста да биде на органот, а не на функционерот како што беше досега.

Со измените во член 7 се предвидува службената евиденција да се води согласно Законот за општата управна постапка.

Со член 8 се додава нов член 47-б со кој се пропишуваат глоби за овластените службени лица во износ од 25-50 евра во денарска противвредност за непостапување во пропишан рок согласно закон. Исто така, со одредбите на овој член се пропишува дека прекршочна постапка води и прекршочна санкција изрекува надлежен суд.

Членот 9 се однесува на започнатите постапки до денот на отпочнување на примената на овој закон кои ќе завршат согласно законот по кој биле започнати.

Со членот 10 се усогласува датумот на примена на овој закон со датумот на примена на Законот за општата управна постапка.

Со член 11 се пропишува завршна одредба за влегување во сила на овој закон.

Од наведените причини се предлагаат измени и дополнувања на Законот за вршење на работи за застапување во царинските постапки.